S. Janiš, poslanec: (2008-01-31):
Skôr, ako sa dostanem k niektorým bodom správy, musím konštatovať, že správa má veľkú vypovedaciu hodnotu vo svojej kvalite a vydáva obraz o vláde, ktorá túto správu predložila. Ak je v správe počudovanie a dokonca podozrenie, že o falšovaní nejakých zmlúv a termínov podpisu, lebo deň podpisu zmluvy zo strany obstarávateľa je iný ako deň podpisu zmluvy, keď to uchádzač predložil, alebo, ak sa v správe uvádza, že cena je dopísaná na ponuke rukou a vydáva sa to za určité podozrenia a div, že nie machinácie, tak potom tí, čo túto správu pripravovali, v živote nerobili ani jednu, jedinú súťaž a v živote nevideli žiaden tender zblízka. Alebo ho videli a nevedeli, čo do správy napísať, tak napísali tam takéto veci, ktoré možno neznalým ľuďom evokujú podozrenia. Opozičný líder Smeru počas uplynulých šiestich rokov mal k privatizácii SPP množstvo tlačoviek a dokonca podali trestné oznámenie, trestné oznámenie, ktoré bolo zastavené z dôvodu, že vypadol z Trestného zákona paragraf, ktorý to riešil a ten paragraf je tu podsúvaný, že sme ho vyhodili my. Ale ak toto bolo včera prezentované, tak aj pán Robert Fico a drvivá väčšina poslancov Smeru, ak nie všetci, vypustili tento paragraf z Trestného zákona. Takže to treba opakovať, lebo, ak sa tu uvádza niečo iné, tak je to obyčajné zavádzanie. Samozrejme, že takým honom na privatizáciu SPP počas uplynulých rokov veril súčasný predseda vlády, že získa podporu voličov. No, aby mohol aj dnes predseda vlády urobiť tlačovku a opäť otvoriť tému SPP, potreboval na to dôvod, no a tak si ten dôvod objednal u poslancov Smeru v Národnej rade, Národná rada si potom objednala správu u vlády, no a túto správu máme dnes na programe. Správa neobsahuje prevratne nič nové. Nič nové, čo by sme mnohokrát v minulosti nepočuli, čo by nezaznelo, ale ako dôvod na opätovné roztočenie, mediálne roztočenie SPP to stačí. Zvláštny je spôsob, aký zvolila vláda alebo jej premiér, aby upútal pozornosť médií a pozornosť občanov. Vo vláde bola správa tajná, utajená. Všetci novinári sa po nej zháňali, médiá prezentovali, že správa je tajná, ktovieaké nové údaje v tej správe sú, ktoré nepoznáme. Týmto spôsobom upútal pozornosť médií a všetkých občanov, čo v tej správe je. O to väčšie prekvapenie bolo, keď správa, ako dorazila do Národnej rady, bola uverejnená na webovej stránke bez problémov taká, aká bola vo vláde, žiadne pikošky. No scenár uvedenia správy bol taký ako uvedenie Harry Pottera na slovenský knižný trh. Treba úprimne povedať, že takéto opätovné vytiahnutie kauzy SPP nás nevyviedlo z miery. Nevyviedlo nás z miery preto, lebo nie je na to absolútne žiadny dôvod. Privatizácia bola výhodná a je zábavné sledovať snahu prezentovať ako zlyhanie predchádzajúcej vlády niečo,  z čoho naša krajina tak úspešne profituje. Oceňujeme, že pán Robert Fico otvoril túto tému nie z hľadiska kritiky privatizácie, ale preto, lebo sme sa našimi krokmi nechceli sami chváliť, ale keď už o tom hovoríme, páni, tak si povedzme, ako skutočne dnes naša krajina z tejto privatizácie a z úspešného chodu SPP profituje. Štát mal štyri druhy príjmu z privatizácie. Prvý, okamžitý mal príjem za predaj 49 % akcií, miliardy. A potom nasledujú každoročne odvody, daň zo zisku a podiel na zisku. Napríklad zisk po zdanení a odvodoch do štátneho rozpočtu z 1 miliardy 700 miliónov v roku 1998 narastal napríklad na 8,7 miliardy v roku 2002 alebo na 24,1 miliardy v roku 2006. Slušné čísla odvodov do štátneho rozpočtu. Ak si pritom uvedomíme, že štát je vlastníkom 51 % akcií, tak má nárok na 51-percentný podiel na zisku. Slušné miliardy. Na dani zo zisku to tiež nie je zanedbateľný príjem. Napríklad v roku 2006 5,1 miliardy korún od SPP. No a ďalší druh príjmu – dividendy. Tie štát do privatizácie nepozná, ale už ich pozná a napríklad za rok 2006 získal na dividendách 10,1 miliardy korún do štátneho rozpočtu. Napriek tomu, nové na SPP po privatizácii je to, že privatizácia SPP dáva do rozpočtu na daniach a dividendách stále viac a viac miliárd korún a tým má štát viac a viac pre svojich občanov. Často používate argument alebo predseda vlády veľmi často používa argument, že zisk a dividendy vytiahne SPP od ľudí na cenách a to je podľa neho nespravodlivé. Ale jedným dychom s týmito vyhláseniami pre občanov úmyselne zatajujete, že pýtate od SPP na rok 2008 na dividendách viac korún ako v roku 2007. Aj napriek týmto vyhláseniam, že tie koruny SPP zarobí podľa názoru predsedu vlády Roberta Fica na občanoch, teda SPP zvyšovaním dividend okráda občanov. No tak nech pán predseda vlády potom povie, prečo v rozpočte na rok 2008 pýta od tohto SPP, ktoré týmto spôsobom na dividendách okráda občanov, prečo pýta tieto dividendy ešte väčšie. Keď bolo SPP v štátnych rukách a do rozpočtu štátu išli len omrvinky z toho, z tých korún, ktoré idú z SPP do štátu dnes, tak to určite nebolo v poriadku a určite to nebolo v prospech ľudí, v tom sa zhodneme, to dúfam, že uznáte. Preto sa vám čudujem, že neustále útočíte na niečo, čo prináša občanom viac peňazí. A čudujem sa aj preto, že pri privatizácii boli aj vaši ľudia, aj tí sa na privatizácii podieľali, či už to bol pán Volf, bývalý predseda Sociálnodemokratickej strany Slovenska, predseda tej strany, ktorá sa zlúčila so Smerom a dala alebo predala Smeru značku SD, ktorou sa chválite v Európe. Alebo pán Brhel tiež bol pri privatizácii a podieľal sa na nej, tiež známe meno. Nám v podstate kritika pána premiéra otvára priestor na prezentáciu našich rokov, otvára priestor na prezentáciu, na vysvetľovanie, ktoré sme v minulosti podcenili. Ale nikdy nie je neskoro hovoriť ľuďom, prečo to tak bolo a aký profit má z toho občan. Dokonca, ak by vláda chcela, máme i pár návrhov, ako by profit, súčasný profit z SPP mohol byť využitý ešte viac v prospech občanov. Netreba sa hanbiť za niečo, čo je dobré. Tešme sa spolu, že štát má od SPP viac a viac peňazí a súperme v tom, ako ich použijeme. To je férové. My by sme ich používali ináč, efektívnejšie ako vy. Tešme sa spolu z toho, že aj peniaze z predaja SPP dovolili naštartovať dôchodkovú reformu, dovoľuje naštartovať reformu, ktorá dnešných mladých ľudí vymaňuje, vyslobodzuje ich z otroctva štátu, keď raz budú na dôchodku. Táto reforma im dovoľuje sporiť si na vlastných účtoch oddelených od politickej moci. Preto nebojujte proti dôchodkovému systému, nenechávajte hlavne dnešných mladých ľudí napospas budúcim politikom. Tešme sa spolu z toho, že cez Slovensko preteká cez tie štyri rúry viac a viac plynu na západ a tým viac a viac peňazí z tranzitu do štátu. Pracujte na tom, aby veľmi, veľmi dlho tento plynovod cez Slovensko bol jediný, ktorý ide z východu na západ. Toto je téma na správy, toto je téma na debatu v Národnej rade, toto je veľká výzva, aby Slovensko ako tranzitná krajina plynu bola čo najdlhšie touto tranzitnou krajinou. Tejto téme sa venujte, lebo akákoľvek iná konkurenčná rúra na západ mimo nášho územia zníži príjem SPP, zníži príjem do štátneho rozpočtu, zníži príjem pre občanov Slovenskej republiky. Venujte tejto výzve aspoň zlomok času a tejto téme aspoň zlomok z toho času, ktorý venujete takýmto správam. Správam, ktoré sa pozerajú dozadu, správam, ktoré vyvolávajú duchov. A o tom, že vás nezaujíma absolútne budúcnosť a absolútne vás nezaujímajú občania a dopady na nich, svedčí hlasovanie pár minút dozadu. Hlasovanie o tom, aby vláda predložila Národnej rade dopadovú štúdiu z prijatia eura od 1. 1. 2009 na najviac ohrozené skupiny obyvateľstva najneskôr na májovú schôdzu Národnej rady. Toto je pohľad do budúcna. Prečo ste hlasovali proti prijatiu takéhoto uznesenia, ktoré hovorí o tom, aby vláda nám, poslancom predložila dopadovú štúdiu pre najviac ohrozené skupiny obyvateľstva z dôvodu prijatia eura? Keď už zanedbávate medializáciu eura, keď už neviete a nevedeli ste vybrať mediálnu agentúru, ktorá by prezentovala, čo euro pre Slovensko prináša, no tak potom, keď to neviete vybrať, tak  neviete spracovať ani správu pre Národnú radu, ktorá by hovorila o dopade zavedenia eura na ľudí? Na jednej strane plné ústa solidarity, občana, sociálnosti a na druhej strane absolútny výsmech. Nič vám nedáme, nič vám nepredložíme, vážení občania. Veľmi často sa hovorí o SPP ako o lúpeži storočia. Ale prosím vás, nehovorte o lúpeži, lebo čo by to bola za lúpež, ak okradnutý po lúpeži má viac peňazí ako pred lúpežou? Okradnutý po lúpeži má viac peňazí ako pred lúpežou. Perfektná lúpež storočia. Nám táto správa dáva možnosť porovnávať. A ďakujeme. Dáva nám možnosť porovnávať po privatizácii úspešné SPP napríklad s neúspešným bratislavským letiskom.  Pri letisku Robert Fico odmietol do štátu cca 10 miliárd korún. 10 miliárd korún to je takých sedem slušných, moderných, pružných nemocničných zariadení za tieto peniaze. Čo by občania alebo pacienti dali za takéto zariadenie? Desať miliárd korún v prepočítaní na vašu komunikáciu s občanmi je vianočný príspevok pre dôchodcu nie 1 500 korún, ale vianočný príspevok pre dôchodcu 4 500 korún. Asi toto je desať miliárd korún, ktoré váš predseda vlády odmietol. Desať miliárd korún je tak zhruba koľko osem, desať, dvanásť kilometrov diaľnic. Diaľnic, na ktoré si vy idete požičiavať, samozrejme, za úrok. A požičané peniaze súkromným firmám vrátia, samozrejme, občania aj s úrokmi. A aby toho nebolo dosť, že ste odmietli 10 miliárd korún, že ste ožobráčili občanov, tak do tohto letiska, štátneho letiska idete investovať, teda opäť brať peniaze od ľudí, brať miliardy od ľudí a pritom ste tým ľuďom na bratislavské letisko nemuseli zobrať ani korunu. Bez koruny občana by sa letisko vzmáhalo. Na Slovensko by prilietalo a zo Slovenska odlietalo viac a viac turistov, pasažierov, viac a viac biznismenov. A potom by tržby z letiska, teda príjmy štátu stúpali a štát by mal dividendy a dane aj z letiska tak, ako ich má dnes z SPP. Dnes má štát, teda občania z SPP miliardy a z letiska ani korunu, ba práve naopak. S letiskom má štát, teda občan len výdavky. No povedzte mi, aký má osoh občan z takéhoto postupu vlády? Aký osoh má občan z takéhoto postupu vlády? To, že na úkor jeho, z jeho peňazí ide dávať miliardy na letisko, na terminály, na parkoviská, na hotely, na reštaurácie. A tieto štátne miliardy na letisku prestavajú vami nenávidené súkromné firmy a vami nenávidené súkromné firmy, samozrejme, že budú mať z toho zisk. Pri Cargu ste odmietli skoro 14 miliárd korún do rozpočtu. A dnes neviete, dnes vláda Roberta Fica nevie čo s ním. Dnes špekulujete vytvoriť akciovku spolu s českým Cargom a potom to celé sprivatizovať. Jednoducho predať. Dnes máte obavu, a poviem úprimne, oprávnenú obavu, že prepravených ton po slovenských koľajniciach bude ubúdať, že nás hlavné koridory východ – západ  obídu cez Poľsko, ktoré ide privatizovať svoje Cargo asi s ruským a nemeckým partnerom. Koridor východ – západ nás obíde cez Maďarsko, kde maďarské Cargo je privatizované rakúskym Cargom. No a pri ubúdajúcich prepravených tonách po Slovensku budú výdavky štátu, teda výdavky občanov na zabezpečenie koľají stúpať. Lebo štát musí trasu, celú železničnú infraštruktúru, ktorá je vo vlastníctve štátu, musí ju udržiavať, musí ju modernizovať, musí ju zveľaďovať nie kvôli Cargu alebo nielen kvôli Cargu, ale kvôli osobnej doprave a aj kvôli bezpečnosti štátu. Teda výdavky štátu pri poklese Carga, pri obchádzaní našich koľají inými koľajami v Poľsku a Maďarsku, naše Železnice Slovenskej republiky, akciová spoločnosť, kde je 100-percentný vlastník štát, teda občania, bude mať vyššie a vyššie výdavky. Čo je dobré pri takomto postupe pre občana Slovenskej republiky? Zamyslite sa nad tým. A podobný husársky kúsok, útok na peňaženku občana ste urobili aj s DPH na lieky. Perfektná mediálna prezentácia ako pomáhate občanom. Zníženie DPH na lieky ubralo štátnemu rozpočtu miliardy korún. A pritom lieky nezlacneli ani občanom, ani nemocniciam. Tie miliardy korún z DPH nezostali v nemocniciach, ani pacientom, tie miliardy korún zostali u súkromných distributérov a predajcov liekov. Tie miliardy boli vytiahnuté zo štátneho rozpočtu, zo školstva, zo zdravotníctva, zo sociálnych vecí a tak ďalej. A mohol by som pokračovať ďalej a ďalej v miliardách, ktoré takto v skrytosti, takto tajne vyťahujete zo štátneho rozpočtu a vyťahujete z peňazí občanov. Plné ústa solidarity, sociálneho štátu pre občanov. Ja som len tri veci spomenul – len letisko, len Cargo a len DPH na lieky. Desiatky miliárd korún, ktoré občan mohol mať a nemá. Naštartovanie tejto debaty o SPP určite nemalo za cieľ z vašej strany otvoriť priestor na prezentáciu a vysvetľovanie našich krokov. Určite nemalo za cieľ možnosť dať porovnávať napríklad SPP pred privatizáciou. A o SPP pred privatizáciou vie veľmi veľa súčasný vedúci úradu vlády, vtedajší investičný riaditeľ štátneho SPP. Spýtajte sa ho. Teda rozprava nemala z vašej strany určite za cieľ porovnávať SPP pred privatizáciou a SPP po privatizácii so všetkými miliardami korún pre štát a občana. Cieľom podania tejto správy určite nebolo ani to, aby sa ľudia dozvedeli, že aj z ich peňazí, aj z peňazí SPP, že aj z peňazí SPP robí súčasná vláda sociálnu a zdravotnícku politiku. Cieľom správy určite nebolo dať možnosť porovnávať sprivatizované a konsolidované SPP s krachujúcim bratislavským letiskom, ktoré so svojimi stanmi pre cestujúcich, dámy a páni z koalície, so svojimi stanmi na bratislavskom letisku robí hanbu celému Slovensku. Tak čo bolo potom cieľom žiadania tejto správy, keď sme sa nedozvedeli prevratne nič nové? Všetky veci boli zverejnené rok, dva, tri, štyri, päť dozadu. Čo bolo potom cieľom žiadania tejto správy zo strany Roberta Fica? Nebol cieľ tejto správy a aj systém jej uvedenia na mediálny trh najskôr ako utajenej, potom zrazu verejnej, nebol cieľ predloženia pýtania tejto správy zakryť prešľapy práve vlády Roberta Fica? Napríklad v Slovenskom pozemkovom fonde, kde vláda umožnila možno aj úmyselným nekonaním dokončiť škandalózny prevod viac ako milióna pozemkov pod Tatrami? Alebo inými slovami, svojím nekonaním vláda umožnila predať časť našich Tatier? Nebol cieľ tejto správy odvrátiť pozornosť od tunelovania na ministerstve obrany, kde sa z miliónov stávajú miliardy, kde sa za miliardy chcel sneh odhŕňať aj v lete, kde ste chceli za miliardy upratovať aj to, čo nie je? Nebol cieľ tejto správy odvrátiť pozornosť od množiacich sa káuz na ministerstve vnútra? Nebol cieľ tejto správy odvrátiť pozornosť od toho, že nemáte riešenia pre stabilizáciu či znižovanie cien plynu, čo ste sľúbili občanom? Som presvedčený, že táto správa je len a len o zahmlievaní. Len a len o odpútavaní pozornosti občanov od problémov súčasnej vlády. Nemáte čo ponúknuť do budúcna, tak sa vraciate do minulosti. A minulosťou prekrývate svoju súčasnú, poviem to otvorene, neschopnosť. Dámy a páni z koalície, a odkaz aj pre predsedu vlády, do budúcnosti budeme veľmi, veľmi vďační, ak nám opäť vytvoríte priestor na porovnávanie, na prezentovanie, že nám vytvoríte priestor, aby sme mohli povedať, čo občan mohol mať a nemá a prečo to nemá. Napríklad aj taký vianočný príspevok dôchodcom mohol byť po takom letisku a Cargu 4 500 až 7 600 korún. A to sú už hmatateľné a zrozumiteľné čísla, aby občania vedeli, o čo prišli a akú protihodnotu ste im za toto dali. Že ste im ako protihodnotu dali len výdavky napríklad na letisko, že ako protihodnotu im dávate peniaze súkromným firmám, že ako protihodnotu im dávate napchávanie peňazí distributérom, výrobcom a predajcom liekov. Ďakujem vám. (Potlesk.)